Kommissionens forordning (EF) nr. 2183/2001

af 9. november 2001

om gennemførelsesbestemmelser til Rådets forordning (EF) nr. 104/2000 for så vidt angår ydelse af udligningsgodtgørelse for tunfisk til konservesindustrien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter(1), særlig artikel 27, stk. 6, og

ud fra følgende betragtninger:

(1) Ifølge artikel 27 i forordning (EF) nr. 104/2000 ydes der en godtgørelse til producentorganisationerne, når det konstateres, at priserne for de pågældende varer i et kalenderkvartal ligger under en bestemt udløsningstærskel.

(2) Med henblik på anvendelse af godtgørelsesordningen bør udtrykket gennemsnitlig salgspris i artikel 27, stk. 1, i forordning (EF) nr. 104/2000 defineres.

(3) Med hensyn til de mængder, som der kan ydes godtgørelse for, bør der fastsættes nærmere bestemmelser om indgivelse af ansøgning om godtgørelse og udbetalingen heraf, herunder bevis for varernes EF-oprindelse og -karakter.

(4) Der bør fastsættes regler og mål for kontrollen, og det bør overlades til medlemsstaternes kontrolmyndigheder at fastsætte passende bestemmelser om løbende og effektiv kontrol med ordningen.

(5) Der bør fastsættes nærmere bestemmelser for medlemsstaternes meddelelser, for at ordningen kan fungere tilfredsstillende.

(6) Kommissionens forordning (EF) nr. 142/98 af 21. januar 1998 om gennemførelsesbestemmelser for ydelse af udligningsgodtgørelse for tunfisk til konservesindustrien(2), ændret ved forordning (EF) nr. 150/2001(3), bør ophæves.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskerivarer -

UDSTEDT FØLGENDE FORORDNING:

Artikel 1

I denne forordning fastsættes der gennemførelsesbestemmelser for ydelse af den udligningsgodtgørelse, der er omhandlet i artikel 27 i forordning (EF) nr. 104/2000.

Artikel 2

Ydelse af godtgørelsen og dens maksimale beløb besluttes ved en forordning, der vedtages efter proceduren i artikel 38 i forordning (EF) nr. 104/2000, når det konstateres, at de i artikel 27, stk. 1, i nævnte forordning fastsatte betingelser er opfyldt for det pågældende kalenderkvartal.

Artikel 3

1. Godtgørelsen ydes til producentorganisationerne inden for de i artikel 27, stk. 3, i forordning (EF) nr. 104/2000 fastsatte mængdemæssige grænser for varer, der er anført i bilag III til nævnte forordning, og som producentorganisationernes medlemmer har fanget, solgt og leveret til konservesindustrien på Fællesskabets toldområde med henblik på fuldstændig og endelig forarbejdning til varer henhørende under position 1604 i HS.

2. Medlemsstaterne kontrollerer de i artikel 27, stk. 3, i forordning (EF) nr. 104/2000 fastsatte mængder ud fra de udsving, der måtte være indtruffet i antallet af producentorganisationernes tilsluttede medlemmer. De underretter Kommissionen herom.

Artikel 4

Kommissionen fastsætter den gennemsnitlige salgspris på Fællesskabets marked, jf. artikel 27, stk. 1, første led, i forordning (EF) nr. 104/2000, på grundlag af de månedlige gennemsnitspriser, som medlemsstaterne har meddelt, og som er beregnet på grundlag af værdien af de mængder, der er solgt og leveret til industrien, i henhold til artikel 6 i Kommissionens forordning (EF) nr. 80/2001(4).

Medlemsstaterne beregner de månedlige gennemsnitspriser på grundlag af de salgspriser, producentorganisationerne eller deres medlemmer i første salgsled i Fællesskabet har faktureret. Salgsprisen fastsættes:

- for varen om bord på fartøjet ved kaj: for de varer, der sælges ved landing

- ab lager for de varer, der sælges efter at have været oplagret af producentorganisationen eller dens medlemmer.

Artikel 5

Inden for de mængdemæssige grænser, der er fastsat i artikel 27, stk. 3, i forordning (EF) nr. 104/2000, yder den pågældende medlemsstats myndigheder godtgørelsen til producentorganisationerne i henhold til artikel 27, stk. 4, i nævnte forordning.

Artikel 6

Ret til godtgørelse bestemmes på grundlag af de salgstransaktioner, hvis fakturadato ligger i det pågældende kvartal, og som er indgået i beregningen af den månedlige gennemsnitspris, der er nævnt i artikel 2.

Artikel 7

1. Producentorganisationen indgiver ansøgning om udbetaling af godtgørelsen med de i stk. 2 nævnte bilag for alle transaktioner, der er lagt til grund i henhold til artikel 4, til myndighederne i den medlemsstat, hvor producentorganisationen er etableret, senest 45 dage efter ikrafttrædelsen af den forordning, der er omhandlet i artikel 1, stk. 1.

2. De pågældende bilag er følgende:

a) kopi af salgsfakturaer, på hvilke der mindst skal være anført navn og adresse på køber og sælger, jf. artikel 1, stk. 2, og for hvert parti af samme varekategori:

- den solgte mængde

- den salgspris, som rent faktisk er betalt

- leveringsdatoen

- leveringsstedet

b) bevis for, at varerne har oprindelse i Fællesskabet og derfor fællesskabskarakter

c) bevis for, at varerne rent faktisk er leveret til en forarbejdningsvirksomhed på Fællesskabets toldområde

d) bevis for, at betaling af varerne er sket til den i litra a), andet led, nævnte pris

e) forarbejdningsvirksomhedens attestation af, at den købte mængde er bestemt til forarbejdning, jf. artikel 1, stk. 2, i nærværende forordning.

Artikel 8

1. Beviset for EF-oprindelse og EF-karakter som krævet i artikel 7, stk. 2, litra b), føres ved fremlæggelse af dokument T2M efter artikel 325 til 337 i Kommissionens forordning (EØF) nr. 2454/93(5).

Med henblik herpå udleverer det toldsted, der har påtegnet indførslen af varer til Fællesskabets toldområde i henhold til artikel 334 i forordning (EØF) nr. 2454/93, til ansøgeren én kopi af T2M-dokumentet med påtegningen "ENESTE KOPI TIL UDLIGNINGSGODTGØRELSE".

Den ansøger, hvis navn figurerer i rubrik 1 i T2M-dokumentet, skal være den producent, der har fanget de varer, som ansøgningen om godtgørelse indgives for.

2. Hvis toldmyndighederne i den havn, hvor varerne landes, har givet afkald på fremlæggelsen af T2M-dokumentet, jf. artikel 326, stk. 2, i forordning (EØF) nr. 2454/93, føres der bevis for varernes EF-oprindelse i form af den angivelse, der er fastsat i artikel 8, stk. 1, i Rådets forordning (EØF) nr. 2547/93(6) eller et dokument for landing på Fællesskabets toldområde, der er behørigt attesteret af myndighederne i den medlemsstat, hvor landingen finder sted.

3. Varernes art, præsentation og vægt skal være klart angivet i det dokument, der fremlægges som bevis for deres oprindelse. Det vil om nødvendigt blive suppleret med en attest for vægt ved landing på Fællesskabets toldområde, som udfærdiges af myndighederne i den medlemsstat, hvor landingen finder sted.

Artikel 9

1. Godtgørelsen udbetales til producentorganisationen af den pågældende medlemsstat senest 75 dage efter modtagelsen af det i artikel 7, stk. 1, nævnte materiale, medmindre der er indledt en administrativ undersøgelse af retten til støtte.

2. Producentorganisationen overfører godtgørelsen til sine medlemmer senest 90 dage efter at have modtaget beløbet fra medlemsstaten.

3. For hvert kvartal meddeler medlemsstaterne senest en måned efter udgangen af det pågældende kvartal Kommissionen, hvilke beløb der er udbetalt af producentorganisationen, hvilken periode der er ydet godtgørelse for i henhold til stk. 1, og hvilke mængder efter art der er ydet godtgørelse for.

Artikel 10

1. De pågældende medlemsstater indfører en kontrolordning for at sikre, at de varer, som der ansøges om godtgørelse for, er berettiget til godtgørelse, og at de øvrige relevante overholdes.

2. De nærmere bestemmelser for kontrolordningen skal mindst omfatte følgende:

a) foranstaltninger til kontrol af varernes EF-oprindelse og EF-karakter, bl.a. på grundlag af skibspapirerne

b) identifikation i producentorganisationernes eller deres medlemmers eller deres serviceleverandørers salgsregistre af de transaktioner, der indgår i anvendelsen af denne ordning, med angivelse for hver mængde af en henvisning til T2M-dokumentet eller det dokument, der erstatter det, salgs- og leveringsdato, varens køber, salgsprisen og fakturaens reference. Salgsregistrene indrettes derfor med henblik herpå

c) uanmeldte inspektioner på salgsstederne og hos producentorganisationerne eller deres medlemmer eller deres serviceleverandører for på stedet at kontrollere, at der er overensstemmelse mellem de oplysninger, der er nævnt i artikel 5, stk. 2 og 3, og den faktiske situation

d) direkte inspektioner på forarbejdningsvirksomhederne for på stedet at kontrollere, om de varer, der er købt under denne ordning, rent faktisk er blevet anvendt til forarbejdning, jf. artikel 1, stk. 2.

3. Der udarbejdes en detaljeret rapport om de gennemførte inspektioner med hensyn til modtagerens opfyldelse af forpligtelserne og med en beskrivelse af den gennemførte kontrol.

4. De pågældende medlemsstater underretter hvert kvartal Kommissionen om de gennemførte inspektioner og resultaterne heraf.

Artikel 11

De pågældende medlemsstater meddeler senest tre måneder efter denne forordnings ikrafttræden Kommissionen, hvilke kontrolforanstaltninger der er iværksat i henhold til artikel 7, og eventuelle ajourføringer af foranstaltningerne meddeles senest tre måneder efter deres iværksættelse.

Artikel 12

Forordning (EF) nr. 142/98 ophæves.

Artikel 13

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. november 2001.

På Kommissionens vegne

Franz Fischler

Medlem af Kommissionen

(1) EFT L 17 af 21.2.2000, s. 22.

(2) EFT L 17 af 22.1.1998, s. 8.

(3) EFT L 24 af 26.1.2001, s. 10.

(4) EFT L 13 af 17.1.2001, s. 13.

(5) EFT L 253 af 11.10.1993, s. 1.

(6) EFT L 261 af 20.10.1993, s. 1.